b'\n_START_ARTICLE_\nWilson Pickett\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u brojnoj obitelji, kao najmla\xc4\x91i od 11 djece, ve\xc4\x87 kao mali pjevao u zboru lokalne baptisti\xc4\x8dke crkve. Bojao se majke te je oti\xc5\xa1ao \xc5\xbeivjeti s ocem u Detroit 1955. godine.\n_START_SECTION_\nPrvi glazbeni koraci 1955.-1964.\n_START_PARAGRAPH_\nOd 1955. godine Pickett je \xc4\x8dlan zbora gospel pjeva\xc4\x8da Violinaires, koji je krstario amerikom i pjevao po crkvama. Nakon \xc4\x8detiri godine napustio je svoj zbor i pridru\xc5\xbeio se sastavu The Falcons 1959. koji su pjevali mnogo unosniju glazbu za tr\xc5\xbei\xc5\xa1te._NEWLINE_The Falcons su bili jedna od prvih vokalnih skupina koji su gospel glazbu iznijeli na tr\xc5\xbei\xc5\xa1te i tako utrli put soul glazbi. Pickettov najve\xc4\x87i uspjeh s Falconsima je pjesma I Found Love iz 1962. koja se popela na # 6 na R&B ljestvicama, te na # 75 na pop ljestvicama popularnosti._NEWLINE_Ubrzo nakon snimanja I Found Love, Pickett je snimio i svoje prve snimke kao solo pjeva\xc4\x8d; I\'m Gonna Cry, te If You Need Me. Ova potonja balada se toliko dopala Jerryu Wexleru, producentu Atlantic Recordsa, da ju je povjerio tada popularnom soul pjeva\xc4\x8du Solomon Burku. Pjesma "If You Need Me" postala je jedan od najve\xc4\x87ih hitova Solomon Burka (# 2 R & B, # 37 pop). No Wilsona Picketta je to te\xc5\xa1ko pogodilo, kad je shvatio da ga je Atlantic Records izigrao i dao njegovu pjesmu drugom._NEWLINE_Pickettov prvi ve\xc4\x87i uspjeh do\xc5\xa1ao je sa pjesmom It\'s Too Late (vlastita skladba), plo\xc4\x8da se popela na # 7 na R&B listama, te na # 49 pop listi, 27. srpnja 1963.. Ovaj uspjeh uvjerio je manad\xc5\xbeera Wexlera iz Atlantic Recordsa da kupe njegov ugovor od Double L Recordsa 1964. godine.\n_START_SECTION_\nUspjeh sa hitom The Midnight Hour, 1965.\n_START_PARAGRAPH_\nPickett je svoju karijeru u Atlantic Recordsu zapo\xc4\x8deo sa singl plo\xc4\x8dom - I\'m Gonna Cry, koja je jedva dospijela do #124 mjesta na top listi. Ni druga plo\xc4\x8da nije bolje pro\xc5\xa1la, uspjeh mu je donio tek tre\xc4\x87i singl In the Midnight Hour (1965.) koji je snimio u studiju Stax Records u Memphis, Tennessee. Plo\xc4\x8da je postala hit #1 na R&B, te # 21 na ameri\xc4\x8dkoj pop ljestvici, a popela se i na #12 u Britaniji._NEWLINE_Nakon toga Pickett je snimio Land of a Thousand Dances, plo\xc4\x8du koja je postala njegov tre\xc4\x87i R & B hit # 1, i njegov najve\xc4\x87i uspjeh na pop listi, dospjela je na # 6. Ta pjesma je izvorno bila skladba Chrisa Kennera, a uspjeh s njom ve\xc4\x87 je postigao sastav Cannibal & the Headhunters. Nakon tog uslijedili su hitovi; Mustang Sally (# 6 R & B, # 23 pop), te Funky Broadway, (jo\xc5\xa1 jedan Pickettov R&B hit #1, pop # 8). Na gotovo svim Pickettovim slavnim snimkama svirali su kao prate\xc4\x87i muzi\xc4\x8dari; Spooner Oldham (klavijature) i Roger Hawkins (bubnjevi)._NEWLINE_Pickett je i nadalje vjerno snimao, ali je soul postupno izlazio iz mode. Njegov peti posljednji R&B hit #1 bio je Don\'t Knock My Love, Pt. 1, koji se tako\xc4\x91er popeo i # 13 na pop listi 1971. godine. Nakon tog je promijenio izdava\xc4\x8da i potpisao za ku\xc4\x87u RCA Records, ali njegova karijera je nepovratno krenula nizbrdo, snimao je i dalje ali promjena muzi\xc4\x8dkog ukusa i moda disko glazbe u\xc4\x8dinili su svoje te se nije vi\xc5\xa1e uspio vinuti dalje od #90 na ljestvicama. Koncertrirao je sve do 2004. kad vi\xc5\xa1e nije mogao zbog bolesti._NEWLINE_Izvan pozornice, Pickettov \xc5\xbeivot je bio velika zbrka zbog njegove nagle prirode, \xc4\x8desto je zbog vo\xc5\xbenje u pijanom stanju ili droge bio u sudaru sa zakonom. Nakon \xc5\xa1to je pregazio 86 godi\xc5\xa1njeg pje\xc5\xa1aka 1993. godine, osu\xc4\x91en je na zatvorsku kaznu od godine dana (pet godina uvjetno)._NEWLINE_Wison Pickett umro je od sr\xc4\x8danog udara u bolnici.'